**Långnabban tuulivoimapuisto** on Ahvenanmaalla Eckerön Torpissa sijaitseva tuulivoimapuisto, jossa toimii 10 tuulivoimalaitosta. Niiden kokonaiskapasiteetti on 42 megawattia ja vuosituotanto on noin 130 gigawattituntia. Tuulivoimapuiston on rakentanut ja sen omistaa Vind AX ja sitä operoi Allwinds Ab .

Yleistä
-------

Långnabban tuulivoimapuisto sijaitsee Eckerön kunnan eteläkärjessä sijaitsevalla niemimaalla, jonka eteläkärkeä kutsutaan Långnabbaniksi. Tuulipuisto on kaksi kilometriä lounaaseen niemimaan itärannalla sijaitsevasta Torpin kylästä. Tuulipuiston pituus on 1,8 kilometriä, leveys 1,5 kilometriä, ja kaikki voimalaitokset sisällensä sulkevan alueen pinta-ala on 1,5 neliökilometriä. Voimalat sijaitsevat 10–20 metrin korkeudella mpy.

Tuulivoimalaitokset ovat tanskalaisen Vestaksen valmistamaa V136-4.2MW-mallia, jonka napakorkeus on 112 metriä, tuuliturbiinin halkaisija 136 metriä, ja jonka kapasiteetti on 4,2 megawattia.

Tuulipuistoon on tieyhteys seututieltä 110 ja 115. Voimaloiden tuottama sähkö johdetaan Torpin Degerbergistä sekä maanpäälliseen sähkölinjaan että merikaapelin kautta Hammarlandin Tellholmin sähköasemalle. Hammarlandista alkavat myös Ruotsiin johtava Sverigekabeln ja toinen Suomeen johtava Finlandskaabeln, jotka ovat suuritehoisia sähkönsiirtokaapeleita. Ahvenanmaalla on nyt myös mahdollisuus myydä sähköenergiaa maakunnan ulkopuolelle.

Historiaa
---------

Åland Vindenergi AL (ÅVA) oli vuonna 2008 osakkaana hankkeessa Långnabba I, jossa tuulivoimaa oli mukana 18 megawatin verran. Hanke on kasvanut vuoteen 2014 mennessä laajennuksella Långnabba II, vaikka ensimmäistäkään hanketta ei ole vielä aloitettu rakentamaan. Ympäristölupaa haettaessa hankkeeseen Långnabba I sisältyi kuusi voimalaitosta ja Långlabba II neljä voimalaitosta. Långlabba I sai ympäristöpäätöksen vuonna 2008 ja Långlabba II vuonna 2015. Nämä kaksi tuulivoimapuistoa yhdistetään saman nimen Långlabban alle vuoden 2019 ympäristöluvan päätöksessä. Tuulipuiston sijainti kiinteän- ja vapaa-ajanasumuksen läheisyydessä ja Natura-hankkeen luonnonsuojelualueiden vieressä huomioitiin ympäristöluvassa eritellyillä tavanomaisilla ehdoilla.

Yhtiö Vind AX muodostettiin syksyllä 2019 toteuttamaan Långnabba-hanke. Sen osakkaita olivat aluksi Åland Vindenergi AL (45 %), Leovind Ab (45 %) ja Ålands Elandelslag (ÅEA, 10 %). Myös Rabbalshede Ruotsista on ilmoittanunut olevansa nykyään (2022) tuulipuiston omistaja.

Syksyllä 2020 rakennettiin huoltotieverkko, vedetiin maakaapelit ja rakennettiin tietoverkko. Joulukuussa 2020 Vestas tiedotti sopineensa kymmenen tuulivoimalaitoksen toimittamisesta Eckeröhön vuoden 2021 loppuun mennessä niin, että voimalaitokset voitaisiin käynnistää seuraavan vuoden tammikuussa. Samalla allekirjoitettiin 25 vuoden huoltosopimus (AOM 5000), joka tultaisiin toteutetaan yhteistyössä Allwindsin kanssa. Tuulivoimapuiston avajaiset olivat 17.5.2022. Kukin tuulivoimala vihittiin ahvenanmaalaiseen tyyliin nimillä, jotka olivat tällä kertaa naisen nimiä. Vihkijäisissä vain kuusi voimalaa kymmenestä oli toiminnassa ja tuulipuiston valmistumiseen kului vielä aikaa.

Kesällä 2023 teetettiin tuulivoimalaitoksista melumittauksia, joiden tuloksista paikalliset asukkaat olivat eri mieltä.

Katso myös
----------

* Luettelo Suomen tuulivoimaloista

Lähteet
-------

1. 1 2 3 4  Hancock, Michael: Jätteprojektet Långnabba klart om ett år. *pressreader.com*.  14.6.2021. Nya Åland/Huvudstadsbladet. Viitattu 31.12.2023. (ruotsiksi)
2. 1 2 3 4  Vind AX *vind.ax*. Maarianhamina:  Vind AX. Viitattu 30.12.2023. (ruotsiksi)
3. 1 2 3 4 5 6  Frågor & Svar (PDF) *alandsvindenergi.ax*.  15.5.2020. Maarianhamina:  Ålands Vindenergi AL. Viitattu 31.12.2023. (ruotsiksi)
4. 1 2 3 4  Långnabban tuulivoimapuisto (sijainti maastokartalla) *Karttapaikka*. Helsinki:  Maanmittauslaitos. Viitattu 30.12.2023.
5. 1 2 3 4 5  Vestas develops highly customised power plant solution to secure 42 MW order in Finland *vestas.com*.  4.12.2020. Århus, Tanska:  Vestas Wind Systems A/S. Viitattu 31.12.2023. (englanniksi)
6. 1 2 3 4  Langnabba I-II *www.thewindpower.net*.  4.9.2023. Ranska:  The Wind Power. Viitattu 30.12.2023. (englanniksi)
7. ↑  Långnabba *kraftnat.ax*.  14.3.2022. Maarianhamina:  Kraftnät Åland. Viitattu 31.12.2023. (ruotsiksi)
8. ↑  Ålands Vindenergi Andelslags, 20 år (PDF)  2014. Ahvenanmaa:  Ålands Vindenergi Andelslags. Viitattu 30.12.2023. (ruotsiksi)
9. ↑  Miljöötillstånd (PDF) (päätös: ÅMHM-Pn 12/19) *amhm.ax*.  4.11.2009. Maarianhamina:  Ålands miljö- och hälsoskyddsmyndiget. Viitattu 31.12.2023. (ruotsiksi)
10. 1 2  Långnabba *rabbalshedekraft.se*.  2022. Rabbalshede, Ruotsi:  Rabbalshede Kraft. Viitattu 31.12.2023. (ruotsiksi)
11. ↑  Ålands Vindenergi Andelslags, startsida (PDF)  2014. Ahvenanmaa:  Ålands Vindenergi Andelslags. Viitattu 30.12.2023. (ruotsiksi)
12. ↑  Karlsson, Rasmus: Långnabba vindkraftpark är nu invigd *alandsradio.ax*.  18.5.2022. Marianhamina:  Ålands Radio och Tv. Viitattu 31.12.2023. (ruotsiksi)
13. ↑  Grönstrand, Jan: Bullermätning vid Långnabba *nyan.ax*.  14.8.2023. Maarianhamina:  Nya Åland. Viitattu 31.12.2023. (ruotsiksi)

Aiheesta muualla
----------------

* Vind AX (omistajayhtiön verkkosivut)
* Vindkraftsparken Långnabba växer fram (valokuvia rakentamisesta)